کامٹی

کامٹی  بھارت کی ریاست مہاراشٹر کے ناگپور ضلع میں واقع ایک شہر ہے۔

 تفصیلات 
تصغیر|بائیں|کامٹی ریلوے اسٹیش
کامٹی کی مجموعی آبادی 136,124 افراد پر مشتمل ہے اور 269 میٹر سطح سمندر سے بلندی پر واقع ہے۔ کامٹی شہر ناگپور سے 15 کلومیٹر دور، ممبئی سے کولکتہ جانے والی ریلوے لائن پر واقع ہے اس کی تاریخ ناگپور کے سیاسی عروج و زوال سے وابستہ ہے۔ اس وقت یہ ناگپور ضلع کا دوسرا سب سے بڑا شہر ہے۔
تصغیر|بائیں|جامع مسجد کامٹی

 تاریخ 
تاریخی لحاظ سے اس کی حیثیت اس سے زیادہ نہیں کہ جب کلنگ کے بادشاہ کھارا ویلا نے شاتا واہنا خاندان کے راجا شاتاکرنی پر حملہ کیا تو، اس لڑائی میں شاتاکرنی کو بری طرح شکست ہوئی۔ یہ دونوں فوجیں لڑتے ہوئے کنہانا (کنہان) ندی تک آئی تھیں۔ یہ بات اس کتبے سے معلوم ہوتی ہے جو بھونیشور کے قریب اودے گری میں ملا ہے۔ کامٹی اسی ندی کے کنارے آباد ہے۔
تصغیر|کنہاں ندی
مردم خیزی کے اعتبار سے کامٹی کی تاریخ قدیم نہیں ہے۔ انیسویں صدی کی ابتدا میں اس کی آبادی چند گھاس پھوس کے مکان پر مشتمل تھی۔ البتہ 1817ء کے بعد آبادی میں تیزی سے اضافہ ہوا۔ اس کی وجہ یہ ہے کہ سیتا بلڈی کی لڑائی(دسمبر 1818 ء) کے بعد جب انگریزوں نے ناگپور پر سیاسی غلبہ حاصل کر لیا تو 6 جنوری 1818 کو بھونسلہ راجا آپا صاحب اور انگریز ریذیڈنٹ کے درمیان ایک معاہدہ ہوا جس کے مطابق انگریزوں کو ناگپور اور اس کے اطراف میں فوج رکھنے کا حق حاصل ہو گیا۔ چنانچہ انھوں نے کامٹی میں ایک فوجی چھاونی کے قیام کا منصوبہ بنایا۔

تصغیر|کامٹی فوجی چھاؤنی ہیڈکوارٹر، کامٹی (1894ء)

 کامٹی فوجی چھاونی کا قیام 
تصغیر|بائیں|250px|چرچ
فوجی چھاونی کے قیام کو عملی شکل دینے کے لیے کرنل جے ڈبلو ایڈمس کی قیادت میں کچھ فوجیں روانہ کیں، جو 12 جنوری 1822 ء کو علی الصبح کامٹی پہنچیں اور کنہان ندی کے جنوبی کنارے پر خیمہ زن ہوگئیں۔ اس کے بعد ایڈمس کی سفارش پر مستقل فوجی چھاونی کا قیام عمل میں آیا۔ اس سلسلے میں ایڈمس نے رچرڈ جینکنس ریزیڈنٹناگپور کو جو خط بھیجا ہے، اس میں اس علاقے کو کیمپتھ لکھا ہے۔ غالباً یہی لفظ کثرت استعمال سے کامپٹی ہو گیا۔
کنہان ندی کے کنارے آباد ہونے کی وجہ سے کامٹی صحت بخش اور خوشگوار مقام ہے۔ اسی لیے فوج سے ریٹائر ہونے کے بعد زیادہ تر فوجیوں نے یہیں مستقل سکونت اختیار کر لی اور اس طرح رفتہ رفتہ اس کی شہری آبادی میں اضافہ ہونے لگا۔

 کامٹی میں مسلمانوں کی آمد 
تصغیر|بائیں|جامع مسجد گجری بازار کامٹی
اس میں کوئی شک نہیں ہے کہ کامٹی میں مسلمانوں کی آمد انگریز فوج کے ساتھ ہوئی ہے۔ ان مسلمانوں کا تعلق جنوبی ہند سے تھا اور دکنی ان کی مادری زبان تھی، جو اس زمانے میں اردو کے قالب میں اچھی طرح سے ڈھل چکی تھی، لہٰذایہ بات بلا خوف ِ تردید کہی جا سکتی ہے کہ انیسویں صدی کی تیسری دہائی میں یہاں اردو نے اپنا قدم جمانا شروع کر دیا تھا۔

جہاں تک مسلمانوں کی آمد قیام اور پھر وصال کا تعلق ہے ان کی بڑی تاریخ ہمیں اردو فارسی اور عربی کتبات سے ملتی ہے۔ کمسری بازار کا پرانا قبرستان اور وہاں پر موجود کتبات ہمیں ان تمام باتوں کی جانکاری دیتے ہیں خصوصاً مسلمان فوجی اور ان کے اہل خانہ جنھوں نے کامٹی کو اپنا وطن بنا لیا تھا ان کے متعلق سیکڑوں کتبات موجود ہیں۔ قادر جھنڈا یعنی باگ ڈورا نالے کے کنارے والا قبرستان، کمسری بازار اور ریلوے لائن کے دونوں طرف موجود قبریں، بابا عبد اللہ شاہ کی درگاہ اور وہاں پر قدیم قبریں اور موجودہ مسلم قبرستان نزد ریلوے لائن ان تمام مقامات پر ہمیں تاریخ ملتی ہے ان میں فوجی بھی ہیں، غیر فوجی بھی، حافظ بھی، مختلف برداریوں کے اہم لوگ اور افسر اعلی بھی ہیں۔ کامٹی کے چمک دمک، کامٹی کا علمی و ادبی و مذہبی ماحول، مساجد و مقابر کی تعمیر، اہل قلم اور اہل ہنر کے ساتھ ساتھ بزرگان دین کا مسکن اہل کامٹی کے لیے باعث افتخار رہا ہے جب ہم ان کتبات کی تحقیق و جستجو کرتے ہیں تب ہمیں مسلمانوں کی کامٹی آمد ان کا اس شہر سے دائمی رشتہ و تعلق ان کے کا رہائے نمایاں ان تمام امور پر روشنی پڑتی ہے چنانچہ پہلی بار اس بات کو رسوق کے ساتھ علم میں لایا جا رہا ہے۔ کامٹی کمسری بازار کا قبرستان جو کامٹی کنہان شاہراہ کے دائیں جانب واقع ہے اور جہاں حضرت سید ملنگ شاہ ؒ کی قدیم درگاہ بھی واقع ہے۔ کامٹی کے قدیم ترین قبرستانوں میں شمار ہوتا ہے۔ عبد الرحیم صاحب ولد شیخ حسین مرحوم وہاں کے نگراں ہیں اور سالانہ عرس بھی گیارہ سے تیراہ ربیع الثانی منعقد ہوتا ہے مگر اس مزار پر کوئی کتبہ نہیں ہے البتہ شاہراہ کامٹی اور کنہان کے دائیں جانب ایک اونچے پختہ پلیٹ فارم پر وو قبریں اور دونوں قبروں پر کتبے نصب ہیں یہ بڑے اہم ہیں اور مسلمانوں کے قدیمی تعلق کو ظاہر کرتے ہیں۔

پہلا کتبہ اس طرح ہے

صوبیدار میجر محمد حیرت سیوم رجمنٹ

بتاریخ شنبہ دہم ماہ جمادی الاول

ازیں دار فانی گشتہ

عقل گم شد

1248 ہجری

یہ کتبہ 5 ؍ اکتوبر1832 کا ہے

دوسرا کتبہ

فرزند صوبیدار میجر محمد قاسم بعداز

رحلت پدر بزگوار بتاریخ اول

ماہ جمادی الثانی 1248نبوی

دریں جہاں فانی بعالم جاویدانی

شنافٹ

اس کتبہ کی تاریخ 26 ؍ اکتوبر 1832ء قرار پاتی ہے چنانچہ ایک ماہ کے اندر ہی میجر محمد حیرت اور ان کے فرزند محمد قاسم کی رحلت ہوئی دونوں ہی فوج خاندان سے متعلق ہیں ان کے شایان شان پختہ پلیٹ فارم بنا اور آج بھی اسی مضبوطی سے قائم ہے۔

 کامٹی میں اردو کی آمد 
کامٹی میں اردو زبان بولنے والوں کی تعداد میں 1857ء کے انقلاب کے فوراً بعد زبردست اضافہ ہوا۔ اس کا سبب یہ ہے کہ انگریزوں کے ظلم و ستم سے بچنے کے لیے مشرقی اترپردیش سے مومن برادری کے لوگ ہزاروں کی تعداد میں قافلہ وسط ہند کی طرف چلے آئے اور مختلف علاقوں میں آباد ہو گئے۔ ان میں سے کچھ لوگ کامٹی میں پناہ گزیں ہوئے اور دھیرے دھیرے اس کی آبادی کا ایک مؤثر حصہ بن گئے۔ مسلم آبادی کے اضافے کے ساتھ ساتھ یہاں اردو بھی پروان چڑھتی رہی۔ کامٹی میں اس وقت کل آبادی کے تناسب سے 30 فی صد اور مرہٹی آبادی کے تناسب سے 83 فی صد لوگوں کی مادری زبان اردو ہے۔

 اردو جرائد و رسائل 
 جرائد و رسائل  قسم آغاز  مدیر درِّ سخن، کامٹی ماہنامہ مارچ 1935 مولانا محمد عمر انصاری اطہر جمہور، کامٹی سہ روزہ  25 اپریل 1935 مولانا محمد عمر انصاری اطہر الفاروق، کامٹی  ہفتہ وار  3 جولائی 1935عبدالستار فاروقی خیال، کامٹی ماہنامہ اپریل 1957فیض انصاری تاج، کامٹی ہفتہ وار 4 جولائی 1966ظہیر افروز امنگ، کامٹی پندرہ روزہ یکم مارچ 1970شمیم فیضی لہو ترنگ، کامٹی ہفتہ وار 1975وسنت دیش پانڈے رقیب، کامٹی پندرہ روزہ 25 جون1977نصیر اعظمی اخوت، کامٹی ہفتہ وار یکم جنوری 1981 وکیل عارف تعلیمی سفر (ماہنامہ)  ماہنامہ یکم جنوری 2006  ڈاکٹر رفیق اے ایس الفاظ ہند (ماہنامہ)  ماہنامہ یکم جنوری 2014  ریحان کوثر سربکف  دو ماہی یکم جولائی 2015  فقیر شکیب ؔاحمد

 مزید دیکھیے 
 مہاراشٹر کے شہر
 ناگپور ضلع
 ایم ایم ربانی اسکول

 حوالہ جات 

زمرہ:ضلع ناگپور
زمرہ:ضلع ناگپور کے شہر اور قصبے

زمرہ:مہاراشٹر کے شہر
زمرہ:ویکی ڈیٹا سے مختلف مختصر وضاحت
زمرہ:1821ء میں آباد ہونے والے مقامات